കാക്കനാട് മയക്കുമരുന്നു കേസ് : എക്സൈസ് ക്രൈംബ്രാഞ്ച് വീണ്ടും ചെന്നൈയിലേക്ക് കൊച്ചി: കാക്കനാട് ഫ്ളാറ്റില്നിന്നു പിടികൂടിയ എം.ഡി.എം.എ. മയക്കുമരുന്ന്, ചെന്നൈയില് വച്ചു പ്രതികള്ക്കു കൈമാറിയവരേപ്പറ്റി എക്സൈസ് ക്രൈംബ്രാഞ്ചിനു വിവരം ലഭിച്ചു. കൂടുതല് അന്വേഷണത്തിനായി എക്സൈസ് ക്രൈംബ്രാഞ്ച് സംഘം വീണ്ടും ചെന്നൈയ്ക്കു തിരിക്കും.നേരത്തെ ഇവര് രണ്ടുവട്ടം ചെന്നൈയിലെത്തി അന്വേഷണം നടത്തിയിരുന്നു. കസ്റ്റംസ്, ഐ.ബി, റോ, എന്.ഐ.എ. എന്നിവയുടെ സഹായത്തോടെയാണ് അന്വേഷണം പുരോഗമിക്കുന്നത്. കേസിന്റെ വിശദാംശങ്ങള് നേരത്തെ വിവിധ ഏജന്സികള്ക്കു കൈമാറിയിരുന്നു. ശ്രീലങ്കയില്നിന്നു ചെന്നൈയിലെത്തിച്ച മയക്കുമരുന്നാണു പ്രതികള് വാങ്ങിയതെന്നാണു നിഗമനം. പ്രതികള്ക്കു സാമ്ബത്തിക സഹായം നല്കിയ കൂടുതല്പേരെപ്പറ്റി വിവരങ്ങള് ലഭിച്ചിട്ടുണ്ട്. ഇവരുടെ ചോദ്യംചെയ്യല് ഉടനുണ്ടാകും.റിമാന്ഡിലുള്ളവരുടെ ചോദ്യംചെയ്യലും തെളിവെടുപ്പും പൂര്ത്തിയായി. കൂടുതല് പേരുടെ അറസ്റ്റിനു സാധ്യതയുണ്ട്. മംഗലാപുരത്തേക്കു കടന്ന മുഹമ്മദ് ഫവാസിനായി കര്ണാടക പോലീസിന്റെ സഹായത്തോടെ അന്വേഷണം നടക്കുകയാണ്. ഫ്ളാറ്റില്നിന്നു ലഹരി പിടികൂടിയപ്പോള് പ്രതിചേര്ക്കാതെ ഒഴിവാക്കിയ രണ്ടുപേരില് ഒരാളാണു ഫവാസ്.വിദേശത്തുനിന്നു കൊറിയര് വഴി ശ്രീലങ്കയില് എത്തിയ കൃത്രിമ ലഹരിവസ്തു കള്ളക്കടത്തിലൂടെ ചെന്നൈയില് എത്തിക്കുകയായിരുന്നു. ഇവിടെ നിന്നാണു പ്രതികള് വാങ്ങിയതും പലയിടങ്ങളിലായി വിറ്റഴിച്ചതും. കോഴിക്കോട്, പുതുച്ചേരി, തമിഴ്നാട് എന്നിവിടങ്ങളില് ഇടപാടുകള് ഉണ്ടായിരുന്നു.പ്രമുഖ ടൂറിസ്റ്റ് കേന്ദ്രങ്ങളില് റിസോര്ട്ടുകള് തുടങ്ങാന് പ്രതികള് പദ്ധതിയിട്ടിരുന്നു. ഇതിനായി മയക്കുമരുന്നു വില്പനയിലൂടെ പണം സമ്ബാദിക്കുകയായിരുന്നു ലക്ഷ്യം. പുതുച്ചേരി, ഗോവ, മൂന്നാര്, വാഗമണ് എന്നിവിടങ്ങളില് റിസോര്ട്ട് ആരംഭിക്കാന് പദ്ധതിയിട്ടിരുന്നു. കൊടൈക്കനാലില് ഭൂമിക്ക് അഡ്വാന്സ് നല്കിയെങ്കിലും പിന്നീടു വേണ്ടെന്നുവച്ചു.